Diari Oficial de la Generalitat Valenciana


Sumari del DOGV 6390, del 04-11-2010 (2010/11595)

ORDE 84/2010, de 19 d'octubre, de la Conselleria d'Educació, per la qual es convoquen els Premis 2010 per al Desenrotllament de Recursos Educatius Digitals.
------------------------------------------------------------------------------------------------------------------------------------------------------------

### Dades del document

Número de DOGV
:   6390

Data del DOGV
:   04-11-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/11242


Data del document
:   19-10-2010

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * distinció honorífica

ORDE 84/2010, de 19 d'octubre, de la Conselleria d'Educació, per la qual es convoquen els Premis 2010 per al Desenrotllament de Recursos Educatius Digitals. [2010/11988]
El Decret 118/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Educació, establix que la Conselleria d'Educació és el departament del Consell de la Generalitat al qual correspon exercir les competències relatives a l'educació, universitats, la ciència i la política lingüística.
A la Direcció General d'Innovació Tecnològica Educativa correspon, entre altres, la direcció i la coordinació de les funcions següents:
1. Potenciar, desenrotllar i aplicar les noves tecnologies en l'àmbit de l'educació.
2. Proposar convocatòries d'ajudes, premis i beques en matèria d'informàtica i innovació tecnològica educativa.
3. Col·laborar i coordinar-se amb l'òrgan competent en la formació del professorat no universitari en matèria de tecnologies de la informació i la comunicació.
4. Dissenyar els sistemes d'informació tècnica, així com elaborar, promoure i dirigir la implantació dels projectes informàtics, la creació i el manteniment de les aplicacions informàtiques i l'assessorament i el suport informàtic a tots els òrgans del departament, en coordinació amb el centre directiu competent en matèria de modernització i noves tecnologies de la Generalitat.
Esta convocatòria, d'acord amb l'article 3.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques (DOCV núm. 5596, d'11 de setembre), està exempta de notificació a la Comissió en la mesura que no afecta els intercanvis comercials entre els estats membres.
Per tot el que s'ha exposat, vista la proposta de la directora general d'Innovació Tecnològica Educativa, de data 17 de maig de 2010, i d'acord amb esta proposta, i en l'exercici de les atribucions conferides per l'article 28 de la Llei 5/1983, de 30 de desembre, del Consell,
ORDENE
Primer. Objecte de la convocatòria
Convocar el concurs públic per a la concessió de premis dirigits al personal docent dels centres públics i privats concertats de l'àmbit territorial de la Comunitat Valenciana per a l'elaboració de materials didàctics amb caràcter innovador que servisquen com a recurs de suport al procés d'ensenyament i d'aprenentatge, així com aprovar les bases per les quals es regirà la convocatòria, que figuren en l'annex I, els models de sol·licitud que figuren en els annexos II i III i el document de cessió de drets de la propietat intel·lectual i els termes de la llicència, inclosos com a annex IV.
Segon. Finançament
El concurs tindrà una dotació màxima de 50.000 euros, que serà pagada a càrrec de la línia T5550000 del capítol IV, secció 09, servici 01 i centre gestor 03 del programa 421.90 Innovació Tecnològica Educativa del Pressupost de la Generalitat de l'any 2010.
DISPOSICIONS FINALS
Primera
S'autoritza la Direcció General d'Innovació Tecnològica Educativa per a adoptar les mesures oportunes per al compliment d'esta orde i també per a resoldre totes les incidències que es plantegen en la seua interpretació i execució.
Segona
Es delega la capacitat de resoldre la concessió d'estes ajudes en la directora general d'Innovació Tecnològica Educativa de la Conselleria d'Educació.
Tercera
Esta orde produirà efectes l'endemà de la publicació en el Diari Oficial de la Comunitat Valenciana.
D'acord amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 8, 14 i 46 de la Llei Reguladora de la Jurisdicció Contenciosa Administrativa, contra esta orde, que posa fi a la via administrativa, es pot interposar recurs potestatiu de reposició o plantejar directament recurs contenciós administratiu, en els terminis i davant dels òrgans següents que s'indiquen a continuació:
a) El recurs de reposició s'ha d'interposar davant del conseller d'Educació, en el termini d'un mes de l'endemà de la publicació.
b) El recurs contenciós administratiu ha de plantejar-se davant del Tribunal Superior de Justícia de la Comunitat Valenciana en el termini de dos mesos des de l'endemà de la publicació.
València, 19 d'octubre de 2010
El conseller d'Educació,
ALEJANDRO FONT DE MORA TURÓN
ANNEX I
Bases de la convocatòria dels Premis 2010 per al Desenrotllament de Recursos Educatius Digitals
Primera. Objecte
L'objecte d'esta orde és aprovar les bases reguladores de la convocatòria del concurs de premis per a l'elaboració de materials didàctics amb caràcter innovador que servisquen de ferramentes de suport al procés d'ensenyament-aprenentatge.
Segona. Premis
1. Se seleccionaran 82 treballs en total.
2. En esta convocatòria s'establixen les modalitats següents:
Modalitat A: Educació Infantil.
Modalitat B: Educació Primària de 1r i 2n cicle.
Modalitat C: Educació Primària de 3r cicle.
Modalitat D: Educació Secundària Obligatòria.
Modalitat E: Batxillerat.
Modalitat F: Cicles Formatius de Grau Mitjà i Superior.
Modalitat G: Educació Especial.
Modalitat H: Ensenyança d'anglés impartit en el sistema educatiu valencià (excepte les escoles oficials d'idiomes).
Modalitat I: Ensenyança d'idiomes no oficials de la Comunitat Valenciana impartits en el sistema educatiu valencià (excepte anglés i escoles oficials d'idiomes).
Modalitat J: Ensenyances de música en conservatoris professionals i superiors.
Modalitat K: Ensenyances de dansa en conservatoris professionals i superiors d'art dramàtic.
Modalitat L: Ensenyances d'arts plàstiques i disseny.
Modalitat M: Ensenyances d'idiomes en escoles oficials d'idiomes.
3. Els premis que s'establixen en esta convocatòria són els següents:
a) Un premi especial de 3.000 euros al millor dels treballs presentats sense distinció d'idioma i/o modalitat.
b) Un premi de 1.000 euros per als treballs sense distinció d'idioma per cada una de les modalitats A, B, C, D, E, F, G, H, I, J, K, L, i M.
c) Seixanta-huit premis de 500 euros per a la resta dels seixanta-huit millors treballs seleccionats, sense distinció d'idioma i/o nivell.
L'import dels premis de 3.000 o 1.000 euros que es declaren deserts segons establix la base sèptima s'aplicaran a augmentar el nombre dels premis de 500 euros en qualsevol de les modalitats.
Tercera. Destinataris i manera de participació
1. Podran participar en la convocatòria:
a) El personal docent dels centres públics i privats concertats de l'àmbit territorial de la Comunitat Valenciana que estiguen impartint docència en els nivells objecte d'este concurs. La participació podrà ser individual o en grup. En el cas de presentar-se en grup, només s'ha de pujar un treball per equip.
b) Queden exclosos de la possibilitat de participar en la convocatòria el personal de la Direcció General d'Innovació Tecnològica Educativa, així com els membres de la comissió de valoració.
Quarta. Condicions de participació
1. Les persones o grups que opten a este concurs hauran de presentar materials que tracten sobre els requisits que figuren en la base quinta.
2. Els sol·licitants que incórreguen en algun dels supòsits previstos en l'article 13.2 i 3 de la Llei 38/2003, de 17 de novembre, General de Subvencions (BOE 18.11.2003) no podran obtindre la condició de beneficiaris
3. Les persones o grups que opten a este concurs hauran de registrar-se en el portal que s'habilite a l'efecte. Els usuaris registrats que ja tinguen compte en el portal hauran de sol·licitar la inscripció en el concurs i agregar-se a la comunitat «Concurs 2010".
4. La participació en esta convocatòria suposa l'acceptació expressa de totes les bases.
Quinta. Característiques dels recursos educatius digitals
Els materials didàctics que es presenten al concurs hauran de complir unes característiques generals i unes específiques en funció de la modalitat.
Característiques generals:
1. Els recursos educatius digitals hauran de ser originals i podran presentar-se en qualsevol dels dos idiomes oficials de la Comunitat Valenciana. Els recursos que es presenten en les modalitats H, I o M podran presentar-se en qualsevol llengua que s'impartisca en el sistema educatiu valencià.
2. Els materials didàctics s'hauran d'enviar en format digital a la plataforma del portal que s'habilite a l'efecte i oferir una correcta visualització via web. Els recursos educatius digitals que no puguen ser visualitzats, no podran ser avaluats per la comissió de valoració i per tant seran desqualificats.
3. Els recursos educatius presentats hauran d'estar finalitzats i en condicions de ser exhibits públicament.
4. No podran presentar-se a esta convocatòria treballs premiats en qualsevol altra convocatòria pública o privada.
5. No podran presentar-se tesis doctorals ni els treballs que conduïsquen a l'obtenció de la suficiència investigadora.
6. No podrà presentar-se un mateix treball a més d'una modalitat. Si es dóna esta circumstància, la comissió de valoració es reserva el dret de decidir a quina modalitat inscriure'l.
7. El límit màxim de les dimensions dels arxius enviats és de 20 Mb.
8. El recurs educatiu digital ha de referir-se a un bloc de contingut de les àrees, matèries o mòduls impartits en les ensenyances escolars de règim general següents: Educació Infantil, Educació Primària, Educació Secundària Obligatòria, Batxillerat, Cicles Formatius de Grau Mitjà i Superior, Educació Especial i escoles oficials d'idiomes, ensenyances de Música en conservatoris professionals i superiors, ensenyances de Dansa en conservatoris professionals i superiors d'art dramàtic i ensenyances d'Arts Plàstiques i Disseny. Està concreció curricular s'haurà d'indicar explícitament en el camp "descripció" del recurs educatiu digital.
9. Els recursos educatius digitals han d'incloure orientacions didàctiques dirigides al professorat i a l'alumnat, així com els materials necessaris per a la realització de les activitats, els quals hauran d'estar referenciats en la primera pàgina del contingut, per tant hauran d'incloure's dins de l'arxiu que compon el recurs educatiu digital. Les orientacions didàctiques hauran d'incloure obligatòriament la concreció curricular del recurs educatiu digital, etapa, cicle, nivell, àrea i bloc curricular. A més dels objectius, continguts i criteris d'avaluació s'haurà d'explicitar la seua relació amb l'adquisició de les competències curriculars bàsiques: de quina manera la utilització del recurs educatiu digital afavorix l'adquisició de les huit competències curriculars i sobre quins aspectes de cada competència s'incidix amb la seua utilització, d'acord amb el Reial Decret 1513/2006, de 7 de desembre, pel qual s'establixen les ensenyances mínimes de l'Educació Primària i el Reial Decret 1631/2006, de 29 de desembre, pel qual s'establixen les ensenyances mínimes corresponents a l'Educació Secundària Obligatòria, ambdós decrets en desplegament de la Llei Orgànica 2/2006, de 3 de maig, d'Educació.
10. L'accés al material didàctic començarà indicant el títol i l'autoria del treball, el logotip institucional de la Conselleria d'Educació i les referències a orientacions didàctiques orientades al professorat i a l'alumnat com s'ha indicat en el punt anterior. A més, s'haurà d'incloure el següent logotip corresponent a la llicència Creative Commons, aplicable seguit del text adjunt:
"Contingut digital adscrit a la llicència Creative Commons, CC ES, en les opcions Reconeixement -No comercial- Compartir sota la mateixa llicència".
Totes les imatges i els logotips estaran disponibles per a descarregar-los en la pàgina web del concurs. Els termes de la llicència es poden consultar en:
Els participants hauran d'utilitzar per a produir els seus recursos educatius digitals imatges pròpies o lliures de drets d'autor. L'incompliment d'esta norma suposarà la desqualificació del recurs educatiu digital presentat.
En la pàgina web del concurs trobaran referències a bancs d'imatges lliures que podran utilitzar-se per a la creació dels recursos.
11. Dins del creador de contingut educatiu digital de la plataforma, l'apartat "títol" haurà de coincidir amb el que es presenta en la sol·licitud, i en el camp "descripció" s'especificaran els aspectes tècnics que s'han de tindre en compte per a explotar el recurs (navegador recomanat, connectors necessaris, resolució recomanada, etc.), així com una breu descripció del contingut digital, nivell educatiu a què es dirigix, competències que desenrotlla, etc., tal com s'indica en els apartats 8 i 9.
12. Els materials didàctics hauran de ser compatibles amb l'equipament habitual de les aules d'informàtica dels centres, en concret amb les aules LliureX.
13. El programari utilitzat serà, preferiblement, programari lliure; en cas de no ser així, haurà d'estar degudament registrat.
14. Des del punt de vista docent, el contingut haurà de cobrir un objectiu didàctic específic d'una unitat temàtica relativa al currículum d'una àrea, matèria i/o mòdul dels nivells educatius inclosos en el concurs. Els continguts elaborats hauran d'incloure activitats d'autoestudi i avaluació.
15. La resolució de pantalla serà de 800 x 600 i de 256 colors o més. En cas necessari, hauran d'indicar-se les característiques del navegador.
16. Els continguts digitals hauran d'estar en castellà o en valencià, excepte en la modalitat H, I i M, on els continguts relatius a àrees o matèries d'altres idiomes hauran d'estar en l'idioma corresponent.
17. Els recursos educatius digitals no podran incloure publicitat d'empreses, productes o servicis comercials.
18. Per motius de seguretat no s'acceptarà la utilització de cgi, aspe, exe o qualsevol altre programa que siga necessari executar.
19. L'existència de virus en els materials elaborats serà motiu d'exclusió immediata de la convocatòria.
20. Les activitats presentades no podran estar allotjades en cap web externa a la Conselleria d'Educació.
21. Al contingut presentat s'hauran d'afegir les fonts que el van generar, és a dir, els arxius amb l'extensió que genere l'aplicació amb què es cree el contingut. Per exemple, l'arxiu amb extensió .elp, si va ser creat amb eXeLearning; l'arxiu .fla, si va ser creat amb Flash, o el .pdf, sense protegir, si va ser creat amb PDFCreator, etc.
22. L'usuari participant en el concurs crearà una carpeta amb el seu nom d'usuari en la biblioteca de documents de l'espai web dedicat al Concurs 2010. En esta carpeta crearà obligatòriament una subcarpeta amb el nom "font" o "source", on pujarà els arxius originals que generen les ferramentes amb què es va crear el recurs educatiu digital i als quals fa referència l'apartat anterior.
Sobre la carpeta amb el seu nom d'usuari pujarà els arxius necessaris per a crear el seu recurs educatiu digital, que posteriorment es referenciaran en el gestor de continguts natiu del portal educatiu.
23. Dins dels recursos educatius digitals no es permetrà la incrustació de vídeos, àudios, imatges d'Internet o documents que no siga autor el creador o que tinguen llicència explicita de Creatives Commons 3.0. Per tant, no es podran incloure vídeos de Youtube, Vimeo, etc. dins del seu recurs educatiu digital.
24. Catalogació del recurs educatiu digital. Tots els recursos educatius digitals que opten a concurs hauran d'estar degudament catalogats. La catalogació es farà a través de la pestanya "Categories" del creador de contingut i s'efectuarà per mitjà d'un gestor d'etiquetes. El procés de catalogació i d'etiquetatge del recurs educatiu digital s'haurà de fer amb cautela i atenció, seguint el criteri següent:
Es marcaran totes les etiquetes de catalogació que corresponguen des del primer fins a l'últim nivell de concreció curricular possible, és a dir, sempre es marcarà, donada una etiqueta, la que se situa en un nivell superior (etiqueta pare). Per tant, es marcarà tant la casella de la categoria curricular i totes les següents com la casella final que indica la concreció.
Obligatòriament el recurs educatiu digital haurà de ser catalogat per totes i cada una de les categories següents:
a. Arbre curricular CV. Es marcaran des d'esta casella inicial i totes les següents fins a l'últim nivell de concreció curricular possible.
b. Arbre curricular POA 9542. Es marcaran des d'esta casella inicial i totes les següents fins a l'últim nivell de concreció curricular possible.
c. Nivell educatiu. Es marcaran des d'esta casella inicial i totes les següents fins a l'últim nivell de concreció curricular possible.
d. Projectes. Concurs 2010. Modalitat en què participa. Es marcaran des d'esta casella inicial i totes les següents fins a l'últim nivell de concreció curricular possible.
Característiques segons la modalitat:
1. Contes:
Consistirà en un text enriquit creat amb l'editor del portal que s'habilite a l'efecte, i es podrà copiar text prèviament inserit en algun editor de textos i estructurat en capítols.
2. Multimèdia (jocs i activitats didàctics):
Consistirà en un arxiu únic que contindrà un arxiu swf (pel·lícula Flash) o bé una miniaplicació de Java. Es generarà amb ferramentes de creació de pel·lícules swf o bé amb ferramentes de creació de contingut dependents de miniaplicacions.
3. Multimèdia: música, com per exemple cançons infantils, audiocontes, etc.:
Consistirà en un arxiu únic en formats d'àudio: ogg, mp3, etc.
4. Document didàctic:
Consistirà en un conjunt de capítols de text enriquit sobre un bloc curricular creat amb l'editor del portal que s'habilite a l'efecte, amb la possibilitat d'associar un màxim de deu documents.
5. Webzip:
Consistirà en un únic arxiu zip que contindrà un arxiu index.html estructurador de tot el contingut, així com tots els arxius i carpetes necessàries per a la visualització del contingut seguint la nomenclatura Linux (sense espais, ni accents, etc.).
Es generarà per mitjà de ferramentes de generació de llocs web estàtics. La codificació dels caràcters de l'editor html serà en format UTF-8 unicode.
Els continguts hauran de ser navegables obligatòriament dins del marc (frame) que proporciona la plataforma. En cas d'obrir-se noves finestres o pestanyes en el navegador no s'ha de perdre la referència que proporciona la plataforma.
Si les pàgines inclouen components multimèdia que requerisquen la instal·lació de mòduls addicionals connectors en el navegador, la pàgina inicial haurà d'advertir-ho i contindre les instruccions de descàrrega, d'instal·lació i de configuració necessàries.
6. Activitat SCORM:
Consistirà en un arxiu en format scorm generat per ferramentes capaces de crear este tipus de paquets didàctics. El sistema de catalogació serà el corresponent al perfil d'aplicació LOM-ES.
Els concursants podran trobar més informació d'este sistema d'empaquetatge en la web de continguts digitals habilitada per a la inscripció i el suport del concurs.
Es crearà una xarxa de centres en el portal que s'habilite a l'efecte, publicats en la web del concurs, on es podrà rebre suport i assessorament per a la utilització de la plataforma en el portal que s'habilite a l'efecte.
Sexta. Tramitació de sol·licituds
1. Sol·licituds
Les persones o els equips que vullguen participar en la convocatòria formularan les sol·licituds dirigides a la Direcció General d'Innovació Tecnològica Educativa segons el model que figura en l'annex II, quan la sol·licitud es realitze a títol individual, o segons el model de l'annex III, quan la present un grup.
L'annex II o III de sol·licitud de participació (individual o grup), junt amb el recurs educatiu digital, hauran de ser pujats al portal que, a l'efecte i en el seu moment, s'habilitarà, bé en format digital o arxiu d'imatge. Com s'ha indicat anteriorment, per a poder pujar el recurs educatiu digital cal ser usuari registrat en el portal que s'habilite a l'efecte. En cas de no ser-ho, s'haurà de crear un compte a través de l'aplicació de registre disponible en la web del concurs. Als nous registrats se'ls enviarà per correu electrònic confirmació de la recepció, nom d'usuari i contrasenya.
La informació relativa a esta convocatòria, així com els annexos i l'imprés d'alta de tercers poden descarregar-se en la següent URL:
2. Documentació
La sol·licitud, annex II o III segons corresponga, s'acompanyarà dels documents següents:
- Declaració jurada o promesa de l'autor o autors del caràcter original i inèdit del treball presentat i de la possessió dels drets de publicació, de distribució i d'ús.
- Certificat del secretari del centre que acredite que l'autor o autors pertanyen a la plantilla del centre i que impartixen classe en algun nivell objecte d'este concurs.
- Imprés de cessió de drets de propietat intel·lectual i termes de la llicència que figura com a annex IV d'esta orde.
- Imprés normalitzat d'alta de tercers a l'efecte de l'Orde de 15 de febrer de 2005 (modificada per l'Orde de 31 d'agost de 2007), de la Conselleria d'Economia, Hisenda i Ocupació, que regula la comprovació i el procediment de registre de dades de les persones físiques i jurídiques que es relacionen econòmicament amb l'administració de la Generalitat.
- Certificat del banc o de la caixa d'estalvis que acredite que el compte bancari està donat d'alta i on figure el sol·licitant com a titular, el número complet del compte i el codi IBAN.
Tota la documentació s'haurà de presentar en documents originals o en fotocòpies degudament compulsades.
3. Lloc de presentació
Les sol·licituds es presentaran en el Registre General de la Conselleria d'Educació (av. Campanar, 32, 46847, València), en les direccions territorials d'Educació, o a través de qualsevol altra de les formes previstes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, segons la redacció donada a esta per la Llei 4/1999, de 13 de gener. Quan es presente en una oficina de Correus es farà en sobre obert, perquè en la capçalera del primer full del document que es vol enviar es faça constar, amb claredat, el nom de l'oficina i la data, el lloc i l'hora de la seua admissió.
4. Termini de presentació
Els interessats hauran de remetre tota la documentació abans del 19 de novembre de 2010, data de tancament de la convocatòria.
5. Instrucció
La instrucció del procediment correspondrà al Servici d'Informàtica per als Centres Educatius de la Direcció General d'Innovació Tecnològica Educativa, que realitzarà d'ofici totes les actuacions que estime necessàries per a determinar, conéixer i comprovar les dades en virtut de les quals ha de formular-se la proposta de resolució.
Sèptima. Comissió de valoració
1. Comissió de valoració
Els treballs presentats seran examinats i avaluats per una comissió de valoració. Esta comissió adaptarà el seu funcionament al que establix esta convocatòria i, de manera subsidiària, a la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. La comissió de valoració estarà constituïda per:
President: el cap de l'Àrea d'Informàtica, Organització i Innovació Tecnològica, que podrà delegar en el vicepresident.
Vicepresident: el cap del Servici d'Informàtica per als Centres Educatius.
Secretari, amb veu i sense vot: un funcionari de la Direcció General d'Innovació Tecnològica Educativa designat per la directora general d'Innovació Tecnològica Educativa.
Vocals: un representant del Servici de Formació del Professorat, tres especialistes de prestigi reconegut i un representant de la Direcció General d'Avaluació, Innovació i Qualitat Educativa i de la Formació Professional.
La comissió de valoració tindrà facultats per a resoldre tots els dubtes que apareguen en la interpretació de les bases. A més, podrà entrevistar els sol·licitants i disposar de la participació d'especialistes en els temes objecte d'este concurs per a col·laborar en la valoració dels treballs presentats.
2. Criteris de valoració:
La valoració dels recursos educatius digitals es realitzarà d'acord amb els criteris pedagògics i tècnics següents:
- El disseny pedagògic i la rellevància dels continguts per al desenrotllament del currículum i l'adquisició de competències bàsiques, així com la qualitat, el volum i la varietat d'exercicis i activitats, fins a 2 punts.
- La innovació en l'ús de les TIC en l'aula, fins a 2 punts.
- La capacitat de motivació de l'alumnat en relació amb la matèria d'aprenentatge, fins a 2 punts.
- El grau d'interactivitat i l'aprofitament pedagògic de les potencialitats de les tecnologies de desenrotllament, fins a 2 punts.
- La facilitat, senzillesa i versatilitat d'ús, la rapidesa d'execució i la qualitat i l'oportunitat dels recursos educatius digitals, fins a 2 punts.
Per a obtindre premi de 3.000 o 1.000 euros serà necessari tindre una puntuació major de 6 punts. Aquells recursos que no obtinguen un mínim de 4 punts seran desestimats.
Octava. Resolució de la convocatòria
1. Una vegada realitzat el procés de valoració i, vista l'acta de la comissió de valoració, l'òrgan instructor elaborarà un informe-proposta que elevarà a la directora general d'Innovació Tecnològica Educativa, qui resoldrà la convocatòria.
2. El termini màxim per a resoldre la convocatòria finalitza el dia 10 de desembre de 2010.
3. La proposta de resolució no crearà cap dret a favor del beneficiari proposat, en relació amb l'administració, mentres no es notifique la resolució de concessió.
4. L'efecte que produirà el silenci administratiu, si transcorre el termini sense que s'haja dictat la resolució corresponent, és desestimatori de la sol·licitud.
5. Una vegada resolta la convocatòria, es publicarà la corresponent resolució en el Diari Oficial de la Comunitat Valenciana, conforme a l'article 18 de la Llei 38/2003, de 17 de novembre, General de Subvencions.
Novena. Pagament dels premis
1. El pagament de l'import corresponent als premis es realitzarà, a partir de la resolució, per transferència bancària a nom de l'autor o l'autora si el treball és individual, o a nom dels diferents autors o autores si el treball és d'un grup i així s'indica expressament en la sol·licitud. En este cas, la quantia de l'ajuda es distribuirà entre els autors o autores en el percentatge indicat en la presentació del treball, de manera que hauran de facilitar les dades bancàries de tots els components.
2. Els premis estaran subjectes a retenció fiscal, d'acord amb el que establix l'article 75.2 c) del Reglament de l'Impost sobre la Renda de les persones físiques, aprovat per Reial Decret 439/2007, de 30 de març (BOE núm. 78 de 31.03.2007).
3. La percepció dels premis per part dels beneficiaris estarà condicionada al compliment de les obligacions que prescriuen els articles 14, 30 i 46 de la Llei 38/2003, de 17 de novembre, General de Subvencions (BOE 18.11.2003).
4. També s'aplicaran els articles 36, 37, 40.1, 52 i següents de la Llei 38/2003, de 17 de novembre, General de Subvencions (BOE 18.11.2003), que regulen la invalidesa de la concessió, les causes i les obligacions de reintegrament dels premis concedits, així com les infraccions corresponents.
Deu. Propietat intel·lectual
L'autor o autors dels treballs entregats es comprometran a cedir gratuïtament i per escrit els drets de comunicació pública en els termes de la llicència Creative Commons 2.5, els quals poden consultar-se en l'adreça electrònica mencionada en la base quinta.
El document de cessió s'ajustarà al model que figura com a annex IV i haurà de presentar-se amb la sol·licitud. L'incompliment d'esta obligació donarà lloc a deixar sense efecte la resolució de concessió de l'ajuda, i si és el cas, al reintegrament, amb exigència de l'interés de demora.
La formalització de la cessió del dret de reproducció, distribució i traducció no implica cap compromís de publicació per part de la Conselleria d'Educació.
Com a part de les activitats de promoció i difusió d'estos premis, els autors seleccionats hauran d'autoritzar l'ús sense exclusivitat i fins al seu pas a domini públic (en aplicació del Reial Decret Legislatiu 1/1996, de 12 d'abril, pel qual s'aprova el Text Refós de la Propietat Intel·lectual), dels materials remesos per a la seua difusió en mitjans de comunicació i publicacions complementàries de la convocatòria, com catàleg, dispositiu òptic i/o magnètic, jornades, seminaris o semblants, organitzats per la Generalitat. En cap cas es reproduiran les obres en la seua totalitat sense l'autorització expressa dels autors.
Onze
Estos premis són compatibles amb altres subvencions, premis, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals.
Dotze. Certificació
L'Orde de 9 de juny de 1994, de la Conselleria d'Educació i Ciència, per la qual es regula la convocatòria, el reconeixement, la certificació i el registre de les activitats de formació permanent del professorat (DOGV de 17/08/94) en l' apartat quinze considera les activitats d'innovació educativa com una modalitat de formació. En conseqüència, a cada un dels autors dels recursos educatius digitals premiats, se'ls podrà certificar un màxim de 100 hores. D'acord amb el barem següent:
- Primer premi fins a 100 hores
- Ajudes de 1.000 € fins a 60 hores
- Ajudes de 500 € fins a 24 hores